Document ID: 31984R1047

*****
ΚΑΝΟΝΙΣΜΟΣ (ΕΟΚ) αριθ. 1047/84 ΤΗΣ ΕΠΙΤΡΟΠΗΣ
της 13ης Απριλίου 1984
περί τροποποιήσεως του παραρτήματος του κανονισμού (ΕΟΚ) αριθ. 532/75 περί της ανακτήσεως των ενισχύσεων για το αποκορυφωμένο γάλα σε σκόνη, το προοριζόμενο για τη διατροφή ζώων, και για το αποκορυφωμένο γάλα που μεταποιείται σε σύνθετες τροφές κατά την εξαγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 856/84 (2), και ιδίως το άρθρο 10 παράγραφος 3,
Εκτιμώντας:
ότι, δυνάμει του άρθρου 2 παράγραφος 1 δεύτερο εδάφιο του κανονισμού (ΕΟΚ) αριθ. 986/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 867/84 (4), η ενίσχυση πρέπει να ανακτάται κατά την εξαγωγή του αποκορυφωμένου γάλακτος ή του αποκορυφωμένου γάλακτος σε σκόνη, με τη μορφή μετουσιωμένου αποκορυφωμένου γάλακτος σε σκόνη ή συνθέτων τροφών· ότι, προς τούτο, ένα ποσό ίσο με την ενίσχυση εισπράττεται κατά την εξαγωγή· ότι τα προς είσπραξη ποσά, καθώς και οι λεπτομέρειες της διοικητικής διαδικασίας, που εφαρμόζονται στην περίπτωση αυτή, έχουν καθορισθεί από τον κανονισμό (ΕΟΚ) αριθ. 532/75 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3215/83 (6)·
ότι το επίπεδο των προς ανάκτηση ποσών πρέπει να προσαρμοσθεί προς ενίσχυση του αποκορυφωμένου γάλακτος σε σκόνη που ισχύει από τις 9 Απριλίου 1984· ότι είναι, εντούτοις, απαραίτητο να εξασφαλισθεί ότι τα νέα ποσά δεν θα εισπραχθούν για τα προϊόντα που δεν έτυχαν ενισχύσεως ή που δεν έτυχαν παρά ενισχύσεως μικροτέρου ύψους από ό,τι ίσχυε προηγουμένως·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το παράρτημα του κανονισμού (ΕΟΚ) αριθ. 532/75 αντικαθίσταται από το παράρτημα του παρόντος κανονισμού που ισχύει από τις 16 Απριλίου 1984.
2. Εντούτοις, τα ισχύοντα μέχρι αυτή την ημερομηνία ποσά εξακολουθούν να εφαρμόζονται στο αποκορυφωμένο γάλα σε σκόνη, για το οποίο έχει προσκομισθεί απόδειξη ότι έχει τύχει μόνο της ενισχύσεως που ίσχυε πριν από τις 9 Απριλίου 1984.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός αρχίζει να ισχύει στις 16 Απριλίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Απριλίου 1984.

Labels: 3
17
6